text: Esbjerg hentede sent point i Parken
  22 april 2014 kl. 04.32
  Esbjerg kom foran. Og derefter bagud. Men i overtiden fik vestjyderne alligevel hentet et point med hjem fra udekampen mod FC København.
  Kampens dommer Michael Johansen dømte et straffespark til Esbjerg to minutter inde i tillægstiden. Det scorede Jakob Ankersen på, og dermed blev slutstillingen 2-2.
  Forud var gået en kamp, hvor samme Jakob Ankersen scorede til 1-0 for gæsterne tidligt i kampen. Men allerede i første halvleg havde FCK?s guldaspiranter først udlignet ved Igor Vetokele, og siden bragt sig i front på mål af Christian Bolaños.
  Og FCK så ud til at spille sig tilbage i guldkampen med en 2-1-sejr. Altså, lige indtil straffesparket i tillægstiden.
  Med det ene point ligger Esbjerg fortsat på den Europa League-givende femteplads. Der er fem spillerunder tilbage.
  Superligastillingen:
  1. AaB 52 point2. FC Midtjylland 51 p3. FC København 46 p4. Brøndby 45 p5. Esbjerg 38 p6. Randers 36 p7. FC Nordsjælland 36 p8. OB 34 p9. FC Vestsjælland 32 p10. AGF 29 p11. SønderjyskE 28 p12. Viborg 27 p
  
  